生活百宝箱唐诗三百首

五言古诗五言乐府五言绝句五言律诗七言古诗七言乐府七言绝句 | # 七言乐府 乐府诗起源于汉武帝时期，乐府最初是掌管搜集、整理民间歌谣、民间文学的政府部门，后来经历代演变，使乐府诗成为一种独立的文体，称乐府诗。
蜀道难 李白
噫吁戏，危乎高哉！ 蜀道之难难于上青天！ 蚕丛及鱼凫，开国何茫然！ 尔来四万八千岁，始与秦塞通人烟。 西当太白有鸟道，可以横绝峨眉巅。 地崩山摧壮士死，然后天梯石栈方钩连。 上有六龙回日之高标，下有冲波逆折之回川。 黄鹤之飞尚不得，猿猱欲度愁攀援。 青泥何盘盘，百步九折萦岩峦。 扪参历井仰胁息，以手抚膺坐长叹。 问君西游何时还？畏途巉岩不可攀！ 但见悲鸟号古木，雄飞雌从绕林间。 又闻子规啼，夜月愁空山。 蜀道之难难于上青天！使人听此凋朱颜。 连峰去天不盈尺，枯松倒挂倚绝壁。 飞湍瀑流争喧豗，冰崖转石万壑雷。 其险也如此！ 嗟尔远道之人，胡为乎来哉？ 剑阁峥嵘而崔嵬。 一夫当关，万夫莫开。 所守或匪亲，化为狼与豺。 朝避猛虎，夕避长蛇。 磨牙吮血，杀人如麻。 锦城虽云乐，不如早还家。 蜀道之难难于上青天！侧身西望常咨嗟！