生活百宝箱宋词史达祖

# 史达祖

南宋词人。字邦卿，号梅谿。汴(今河南开封)人。生卒年不可考。
三姝媚
烟光摇缥瓦，望晴檐多风，柳花如洒。锦瑟横床,想泪痕尘影,凤弦常下。倦出犀帷，频梦见、王孙骄马。讳道相思，偷理绡衩。
惆怅南楼遥夜，记翠箔张灯，枕肩歌罢。又入铜驼，遍旧家门巷，首询声价。可惜东风，将恨与闲花俱谢。记取崔徵模样。归来暗写。
玉胡蝶
晚雨未摧宫树,可怜闲叶,犹抱凉蝉。短景归秋，吟思又接愁边。漏初长、梦魂难禁，人渐老、风月俱寒。想幽欢土花庭甃，虫网阑干。
无端啼蛄搅夜，恨随团扇，苦近秋莲。一笛当楼，谢娘悬泪立风前。故园晚强留诗酒，新雁远、不致寒暄。隔苍烟、楚香罗袖，谁伴婵娟。
双双燕
咏燕
过春社了，度帘幕中间，去年尘冷。差池欲住，试入旧巢相并。还相雕梁藻井，又软语商量不定。飘然快拂花梢。翠尾分开红影。
芳径，芹泥雨润。爱贴地争飞，竞夸轻俊。红楼归晚，看足柳昏花暝。应自栖香正稳，便忘了天涯芳信。愁损翠黛双蛾，日日画阑独凭。
喜迁莺
月波疑滴，望玉壶天近，了无尘隔。翠眼圈花,冰丝织练,黄道宝光相直。自怜诗酒瘦，难应接许多春色。最无赖，是随香趁烛，曾伴狂客。
踪迹，漫记忆，老了杜郎，忍听东风笛。柳院灯疏，梅厅雪在，谁与细倾克碧？旧情拘未定，犹自学当年游历，怕万一，误玉人夜寒帘隙。
宋词作者：史达祖 宋词翻页： [下一页] 页数： 1/3